SKRIFTLIG FORESPØRGSEL E-0155/01

af Ioannis Souladakis (PSE) og Dagmar Roth-Behrendt (PSE) til Kommissionen

(31. januar 2001)

Om: Luftkvaliteten om bord på visse flytyper

Ifølge meddelelser i pressen (International Herald Tribune af fredag den 27. oktober 2000) har klager fra kabinepersonalet og passagerer over, at de bliver utilpasse om bord på Boeing 777-fly, ført til, at United Airlines og British Airways har iværksat undersøgelser af luftkvaliteten om bord på denne type fly. Boeing 777 kan flyve i en højde af 12 400 m, højere end nogen anden flytype, og det kan medføre, at der er mindre ilt til rådighed, og at der er udsving i luftkonditioneringssystemets ydeevne. Herved bliver der varmere i nogle sektioner af flyet end i andre, og nogle passagerer bliver utilpasse under flyvningen. Klagerne drejer sig om kortåndethed, næseblødninger, hovedpine og halssmerter. Nogle passagerer er ligefrem besvimet ved flyrejsens afslutning.

Har Kommissionen kendskab til de undersøgelser, der er iværksat?

Agter den at undersøge luftkvaliteten om bord på denne flytype og lignende typer med henblik på at beskytte besætningens og passagerernes helbred?

Samlet svar afgivet på Kommissionens vegne af Loyola de Palacio på skriftlige forespørgsler E-0151/01, E-0155/01, E-0191/01, E-0233/01, E-0349/01 og P-0353/01

(15. marts 2001)

Kommissionen er i høj grad opmærksom på den seneste tids rapporter om og udviklingen på området dyb venetrombose (DVT) i forbindelse med forholdene i flykabiner, og den tager passagerernes bekymring yderst alvorligt. Den har gennemgået en række forskellige rapporter, herunder navnlig den, der er udarbejdet af Select Committee on Science and Technology i Det Britiske Overhus.

På grundlag af en foreløbig vurdering heraf har Kommissionen ikke fundet noget virkelig hold i de ekstreme påstande om helbredsmæssige risici i forbindelse med flyrejser. Dog tager Kommissionen faren for helbredsmæssige risici særdeles alvorligt, navnlig risikoen for DVT, så meget mere, som der kun foreligger utilstrækkelige data om forekomsten af denne lidelse.

Kommissionen har derfor som første skridt sendt et brev til formændene for hhv. sammenslutningen af europæiske luftfartsselskaber (Association of European Airlines), den europæiske organisation af regionale luftfartsselskaber (European Regions Airlines Association) samt den internationale charterflysammenslutning (International Air Carrier Association), og anmodet disses medlemmer om at træffe de nødvendige forebyggende foranstaltninger med hensyn til DVT. I denne skrivelse er flyselskaberne blevet opfordret til at handle hurtigt med henblik på at mindske risikoen ved at informere passagererne, allerede når disse reserverer rejsen eller bestiller billetter, om de pågældende risici, om prædisponerende faktorer samt om forebyggende foranstaltninger, som skal træffes før længere flyrejser, og rådgive dem, når de er kommet om bord i flyet, om hvad de kan gøre for at mindske risikoen for blodpropper.

En række luftfartsselskaber har allerede på eget initiativ indført pre-boarding warnings og/eller in-flight advice (brochurer, videoer, magasiner i flyet, der indeholder øvelser og henstillinger om, hvad der bør gøres eller undgås osv.)

Dernæst drejer det sig om at nå frem til en afbalanceret vurdering af helbredsrisikoen. Kommissionen vil snarest muligt nedsætte to forskellige ekspertgrupper, den ene om følgerne af DVT, den anden om luftkvalitet og flykabineforhold. De vil omhyggeligt gennemgå den eksisterende forskning og drage deres konklusioner på grundlag heraf med hensyn til helbredsrisici, behovet for yderligere forskning samt de forholdsregler, som de forskellige involverede aktører bør træffe.